Kui ma nüüd vaatan seda, kuhu olen jõudnud aasta lõpuks ja milline võiks olla järgmise aasta teema, siis on selleks (ilmselt minu elus üks püsiteemasid) piir enda ja välismaailma vahel. Kus algab minu tahtmine ja kus algab see "tahtmine"  jutumärkides, mille ma olen väljast endasse projitseerinud? Sest võtame kasvõi olukorra, kus keegi kirjeldab mingit väga meeleolukat üritust või pidu … automaatselt tekib minu ja ilmselt ka teistel soov mingile peole või vähemalt seltskonda minna … aga kas selline soov on alati ehe minu soov? Kas pole see osaliselt enda võrdlemine teistega, osaliselt aga meeleoluka kirjelduse endale üle kandmine ja siis selle otsimine füüsilisest reaalsusest? Ilmselt tundub see teema nii mõnelegi tobedana, et milleks peaks üldse  sellise asjaga pead vaevama, kuid minu praeguses hetkes on just selle piiri seadmine ning enda tegeliku soovi ning välismaailmast ülevõetud soovi vahel vahet tegemine ülioluline. Sest … peale muude teemade, mis on ehk isiklikumad … on sellised ülevõetud meeleolud ja soovid üheks võtmeks, mille abil meiega manipuleeritakse.